Max Sonnenberg (Kaiserlautern, Palts, 3 Mei 1879 – Muizenberg, Kaapland, 28 Oktober 1955) was ’n sakeman, politikus en Joodse gemeenskapsleier. Sonnenberg was die enigste seun van Louis Sonnenberg en sy vrou, Mathilde Strauss. Twee van sy Sonnenberg-ooms, Charles en Isaac (Ikey), het in 1867 na die vroeë diamantdelwery in Griekwaland-Wes geëmigreer en het Sonnenberg se vader, ’n onderwyser, en sy gesin oorreed om in 1891 hul voorbeeld te volg. Charles is reeds in 1896 verkies tot die Kaapse Wetgewer. Louis se gesin het eers op die nedersetting Madibogo gewoon waar hy ’n tak van S. Solomon & Co en ’n tweevertrekhotel bestuur het. Hulle het later op Vryburg gevestig, waar Sonnneberg se vader 'n winkel gehad het. Ná 'n tydperk as rondreisende handelaar langs die spoorlyn wat toe in aanbou was deur Betsjoeanaland na Rhodesië, het Sonnenberg in 1898 'n kruidenierswinkel in Bulawayo geopen. Ná die Tweede Vryheidsoorlog (1899-1902) het hy na Vryburg teruggekeer, waar hy as boer en handelaar vooruitgegaan en burgemeester van die dorp geword (1919–'20) het nadat hy in 1912 tot die dorpsraad verkies is.